Návrh na riešenie trhu s poľnohospodárskymi a potravinárskymi komoditami.

	Nadväzne na úlohy  rezortu v roku 2003,  Vedenie ministerstva pôdohospodárstva SR odsúhlasilo v súlade s uznesením vlády SR číslo 184 z 12. marca 2003 pre Intervenčnú poľnohospodársku agentúru  na zabezpečenie organizovania trhu s vybranými poľnohospodárskymi komoditami finančné prostriedky vo výške 330  000 tis. Sk.  
	Vzhľadom na novovzniknutú situáciu a nerovnovážny stav v odbyte mlieka, mliečnych výrobkov a iných poľnohospodárskych komodít na slovenskom trhu uznesením vlády SR č. 267/2003 bol odsúhlasený ďalší presun výdavkov štátneho rozpočtu  medzi programami rozpočtu v kapitole MP SR v objeme 170,0 mil. Sk.    Nebol doriešený ďalší návrh na presunutie príspevku z rezervného fondu Slovenského pozemkového fondu v objeme 250,0 mil. Sk pre neujasnenosť dopadov na verejné financie v roku 2003.
	Mimorozpočtové  zdroje vo výške 250 000 tis. Sk odsúhlasila Správna rada Slovenského pozemkového fondu na mimoriadnom rokovaní 3. apríla 2003, na základe žiadosti Ministerstva pôdohospodárstva SR. Tieto finančné prostriedky budú účelovo určené pre Intervenčnú poľnohospodársku agentúru a  poskytnuté ako nenávratný finančný príspevok z rezervného fondu Slovenského pozemkového fondu. Slovenský pozemkový fond zabezpečí z hospodárenia roku 2003 vyššie príjmy na základe zvýšenia nájomného z majetku štátu a z nájomného z výkonu práva poľovníctva. Pri použití týchto prostriedkov rezort dôsledne uplatní ustanovenie § 20 zákona NR SR číslo 303/1995 Z. z. o rozpočtových pravidlách v znení neskorších predpisov, ako aj Pokyn Ministerstva financií SR číslo 4739/2002-91.
Predkladaný návrh na vykonanie presunu  nadväzuje  na zhodnotenie zabezpečenia nevyhnutných úloh na rok 2003 a s cieľom zabezpečiť rovnováhu a účelnejšie využitie nástrojov regulácie trhu s vybranými poľnohospodárskymi komoditami. 
Predložený návrh nemá dopad na štátny rozpočet, zamestnanosť, ani na stav životného prostredia.	
Uvedeným riešením Ministerstvo pôdohospodárstva SR uzatvára pre rok 2003 podporu proexportných aktivít prostredníctvom Intervenčnej pôdohospodárskej agentúry. Nadväzne na uvedené MP SR nebude už do konca roka 2003 predkladať ďalšie požiadavky (okrem prípadných živelných pohrôm) na zvýšenie výdavkov rozpočtu kapitoly.